text: ভূমিধসের ঝুঁকিতে থাকা রোহিঙ্গাদের নিরাপদ স্থানে সরানো হচ্ছে – Teknafnews.com
  প্রকাশ: ৯ জুলাই, ২০১৯ ২:১২ : অপরাহ্ণ
  পাহাড় ধসে মৃত্যু ঝুঁকি তৈরি হওয়ার প্রেক্ষিতে বিভিন্ন ঝুঁকিপূর্ণ বসতি থেকে রোহিঙ্গাদের সরিয়ে নিতে শুরু করেছে প্রশাসন। শনিবার থেকে এ প্রক্রিয়া শুরু হয়েছে। "ভারী বর্ষণ শুরু হওয়ায় দুর্ঘটনা এড়াতে গত শনিবার থেকে তাৎক্ষণিক ক্ষতিগ্রস্ত রোহিঙ্গাদের সরিয়ে অন্য আশ্রয় দেওয়া হচ্ছে," বলেন কক্সবাজার শরণার্থী ত্রাণ ও প্রত্যাবাসন কমিশনার মোহাম্মদ আবুল কালাম।
  "কত সংখ্যক রোহিঙ্গা ভূমি ধসের ঝুঁকিতে আছে এবং কতজনকে সরানো হয়েছে সেটি তালিকা শেষে বলা যাবে। আপাতত যারা বেশি ঝুঁকিতে রয়েছে, দ্রুত সরানোর প্রক্রিয়া চলছে," জানান সরকারের এই কর্মকর্তা। "পাহাড়ি এলাকায় অপরিকল্পিতভাবে বসবাস গড়ে ওঠায় ভারী বর্ষণে সেখানে ভূমি ধসের কিছুটা ঝুঁকি রয়েছে। তবে এই বর্ষায় প্রাকৃতিক দুর্যোগ মোকাবিলায় সব ধরনের প্রস্তুতি নেওয়া হয়েছে," বলেন আবুল কালাম।
  উখিয়া থানার ওসি আবুল খায়ের বিষয়টি নিশ্চিত করেন।
  এদিকে সোমবারের বৃষ্টিতে পাহাড় ধসে পার্বত্য রাঙ্গামাটির কাপ্তাই উপজেলায় এক নারী ও এক শিশুর মৃত্যু হয়েছে বলে নিশ্চিত করেন জেলা প্রশাসক একে এম মামুনুর রশীদ। নিহতরা হলেন ওই এলাকার সুনীল মল্লিকের তিন বছরের ছেলে উজ্জ্বল মল্লিক এবং তাহমিনা (২৫)।
  জাতিসংঘের শরণার্থী বিষয়ক সংস্থার (ইউএনএইচসিআর) মুখপাত্র জোসেফ সূর্য ত্রিপুরা জানান, "ভারী বর্ষণ শুরু হওয়ায় ঝুঁকিপূর্ণ রোহিঙ্গাদের সরিয়ে নেওয়ার কাজ চলমান রয়েছে।" "এখন পর্যন্ত কত পরিবারকে সরানো হয়েছে তা এখন বলা যাচ্ছে না। তবে গত বছরের হিসাব অনুযায়ী এক লাখের মতো রোহিঙ্গা ঝুঁকিতে ছিলেন," বলেন তিনি।
  তবে বার্তা সংস্থা এএফপি বলছে, ২০১৭ সালে বর্ষায় রোহিঙ্গা ক্যাম্পে ১৭০ জন মারা যান।
  কক্সবাজারের দক্ষিণ বন বিভাগের দায়িত্বরত কর্মকর্তা মোহাম্মদ হুমায়ুন কবির বলেন, "রোহিঙ্গারা ৮ হাজার একর জমি দখল করে বসতি গড়ে তুলেছে। যার বেশির ভাগই পাহাড় ও বন কেটে গড়েছে। টানা বৃষ্টিপাতে এসব জায়গায় বড় ধরনের ভূমিধসের আশঙ্কা থাকে।"
  তুমব্রু শূন্যরেখা রোহিঙ্গা শিবিরের চেয়ারম্যান দিল মোহাম্মদ বলেন, "প্রবল বৃষ্টির পানির সাথে পাহাড়ি ঢল নেমে আসায় এখানকার শিবিরটি প্রায় এক সপ্তাহ ধরে পানিতে তলিয়ে রয়েছে। বর্তমানে এখানে খাদ্য এবং খাবার পানির সংকট দেখা দিয়েছে। শিশুরা ডায়রিয়ায় আক্রান্ত হচ্ছে।"
  জাদিমুড়া শালবন পাহাড়ের পাদদেশে আশ্রিত মোহাম্মদ আবু তাহের বলেন, "শনিবার রাত থেকে ভারী বর্ষণে পাহাড়ি ঢলের পানি ঘরে ঢুকে পড়ে। এতে পরিবারের ৮ সদস্যর রাতে নির্ঘুম কাটাতে হয়েছে। ভূমিধসের ভয়ে পাহাড়ের পাদদেশের ঝুপড়ি ঘর ফেলে অন্যত্র আশ্রয় খুঁজছি।"
  জাদিমুড়া রাস্তার পাশের রোহিঙ্গা শিবিরের মাঝি মোহাম্মদ একরাম বলেন, "কদিনের ভারী বৃষ্টিপাতে অনেকের বাড়ির ঘরের ত্রিপলের ছাউনি নষ্ট হয়ে গেছে। বৃষ্টি হলেই পানিতে ঘর ভিজে যায়। ফলে সন্তানদের নিয়ে বসে বসেই কাটাতে হয়।"
  টেকনাফ উপজেলা নির্বাহী কর্মকর্তা মোহাম্মদ রবিউল হাসান বলেন, "রোহিঙ্গারা পাহাড় ও বন কেটে ঝুপড়ি ঘর তৈরি করেছে, তাই ঝুঁকিটা বেশি। তবে ভারী বর্ষণে দুর্ঘটনা এড়াতে ঝুঁকিপূর্ণ বসতি রোহিঙ্গা সরে যেতে মাইকিং করা হচ্ছে।" "আশপাশের মসজিদ, সাইক্লোন শেল্টার, আশপাশের স্কুলের ভবন প্রস্তুত রাখা হয়েছে," বলেন তিনি।